Odôvodnenie návrhu na prijatie uznesenia Národnej rady Slovenskej republiky k modernizácií ústredného portálu verejnej správy slovensko.sk a k návrhu na vykonanie poslaneckého prieskumu na Ministerstve investícií, regionálneho rozvoja a informatizácie Slovenskej republiky


Návrh na prijatie uznesenia Národnej rady Slovenskej republiky k modernizácií ústredného portálu verejnej správy slovensko.sk a k návrhu na vykonanie poslaneckého prieskumu je predkladaný z dôvodu závažných podozrení týkajúcich sa transparentnosti, odborného posúdenia a možného ovplyvňovania procesu modernizácie ÚPVS slovensko.sk. 
Podľa medializovaných informácií sa Ministerstvo investícií, regionálneho rozvoja a informatizácie Slovenskej republiky (ďalej len „MIRRI SR“) snaží presadiť viacero IT projektov, ktoré majú údajne riešiť údajný havarijný stav ÚPVS slovensko.sk v celkovej hodnote viac ako 130 miliónov eur, pričom časť týchto projektov ani nesúvisí so skutočným stavom portálu slovensko.sk. Tieto kroky vyvolali nevôľu v odbornej verejnosti, ale aj medzi zamestnancami na samotnom ministerstve. V reakcii na to vedenie MIRRI SR  v polovici decembra zrušilo tri komisie na posudzovanie IT projektov – architektonickú, projektovú a produktovú. Projektové zámery za viac ako 130 miliónov eur mal tiež hodnotiť Útvar hodnoty za peniaze na Ministerstve financií Slovenskej republiky a toto hodnotenie malo už byť zverejnené, avšak doteraz sa to nestalo. Celá modernizácia ÚPVS prebieha bez odbornej diskusie, relevantného odôvodnenia naliehavosti riešenia, transparentnej súťaže, pričom odborníci z IT oblasti dané IT projekty kritizujú, označujú ich za duplicitné a niektoré podľa nich stav slovensko.sk ani neriešia. 
Národná rada Slovenskej republiky má povinnosť zabezpečiť nezávislú kontrolu, vyžiadanie relevantných dokumentov a prijatie opatrení, ktoré garantujú transparentnosť a zákonnosť pri nakladaní s verejnými prostriedkami. Vzhľadom na uvedené skutočnosti je nevyhnutné preveriť formou poslaneckého prieskumu, aký je skutočný stav portálu slovensko.sk, či sú jednotlivé iniciatívy MIRRI SR dostatočne odborne podložené a či nedochádza k účelovému utajovaniu celého postupu s cieľom neefektívne vynakladať verejné zdroje. 

